Šrírangapattanam

Šrírangapattanam (v anglickom prepise Shrirangapattana, Srirangapattana, Srirangapatna, Srirangapatnam, anglický názov Seringapatam) je mesto v juhoindickom spolkovom štáte Karnátaka. Leží na 5 km dlhom ostrove na rieke Kávérí (Cauvery), asi 16 km severovýchodne od Maisúru. V r. 1991 tam žilo 21 905 obyvateľov.

Dejiny

Mesto je historicky významné. Koncom 9. storočia tu bol vybudovaný hinduistický chrám, neskôr tu dali vybudovať králi Vidžanajagarskej ríše pevnosť. Od 1610 do 1799 bolo hlavným mestom Maisúrskeho kráľovstva. V polovici 18. storočia napadli pevnosť Maráthi, ale pevnosť sa im ani po úpornom boji s oddielmi islamského generála Haidara Alího nepodarilo dobyť. Neskôr sa de facto stal vládcom Maisúr a ako jeho predchodcovia spravoval svoju ríšu zo Šrírangapattanamu.  Syn a následník Haidara Alího Típú Sultán, na konci 18. storočia čelil oveľa nebezpečnejšiemu protivníkovi, anglickým koloniálnym snahám v Indii, bol v r. 1792 v jeho vlastnom hlavnom meste Britmi porazený. Jeho pokus vymaniť sa z britského područia sa nepodaril, lebo 1799, v štvrtej maisúrskej vojne, zaútočili Briti opätovne a zničili Šrírangapattanam. Típú Sultán pritom prišiel o život. Potom mesto stratilo význam. Dnes je malým provinčným mestom v spolkovom štáte Karnátaka.

Stavebné pamiatky a pozoruhodnosti

Britmi zničený Šrírangapattanam je dnes v ruinách, niekoľko časti stavby je ale ešte celkom zachovaných. Šrírangapattanam sa stáva obľúbeným cieľom výletov pre indických turistov a je aj cieľom zahraničných návštevníkov.

Pevnosť

Pevnosť na západe ostrova je obklopená dvojitým múrom. Na mieste, na ktorom Briti prelomili múr a tým Tipu Sultánove vojsko prekvapili,  je dnes obelisk. Tak isto je označené aj miesto smrti Tipu Sultána. Okrem toho je prístupná hladomorňa,  v ktorej boli väznení britskí vojaci zajatí sultánom.

Chrám Sri-Ranganathaswamy

Za pevnostným múrom zdvíha sa chrám Sri-Ranganathaswamy založený v r. 894. Od jeho názvu je odvodený aj názov mesta (Ranganatha, jedna z podôb boha Višnu). Chrám patrí k najposvätnejším, najväčším a najvýraznejších chrámom štátu Karnataka. Sami Hyder Ali a Tipu Sultán, aj keď moslimovia, podporovali a chránili chrám. Jedna legenda hovorí, že Tipu Sultán tam  aj prinášal obete.  Z architektonického hľadiska je chrám zmesou stavebných štýlov hoysala a vijayanagar. Má pôsobivý gopuram a obvodový múr. Vo vnútri sa nachádza mosadzný stĺp s  vyobrazením boha Višnu pri odpočinku na hadovi Anantha.

Jama Masjid (mešita)

Túto mešitu založil v r. 1784  Tipu Sultán. Stojí tiež za pevnostným múrom, neďaleko jedného zachovaného zbrojného skladu. Charakteristickým znakom tohoto elegantného, dvojposchodového chrámu božieho je filigránska dvojica minaretov.

Daria Daulat Bagh (Letný palác Tipu Sultána)

V r. 1784 nechal postaviť tento krásny palácTipu Sultan  v štýle severoindických  Mogulov.  Takmer celý je z tíkového dreva.  Dvojposchodová stavba stojí na štvorcovej základni uprostred veľkého a veľkoryso koncipovaného parku. So sčasti pozlátenými vnútornými stenami a s maľbami na stene. Palác je zvonku obklopený verandou, ktorá je tiež pokrytá maľbami.  Dnes je tam múzeum, kde sú vystavené rôzne predmety z doby a tiež z majetku  Tipu Sultána.

Mauzóleum Gumbaz

V rodinnej hrobke Gumbaz sú od 1784 pochovaní Hyder Ali,  jeho manželka Fatima Begum a Tipu Sultán. Pozoruhodné sú snehobiela cibuľovitá kupola, nádherná ozdobená fasáda a ťažké ebenové dvere s intarziou zo slonoviny.  V blízkej záhrade je mešita,  malý kresťanský kostol ako aj hroby iných rodinných príslušníkov.

Mestá v Indii